རི་སྔོན་ཆུ་དྭངས་ནི་གསེར་རི་དངུལ་རི་ཡིན་པའི་འདུ་ཤེས་བཅངས་ནས།ཆོད་སེམས་དང་སྟོབས་ཤུགས་སྔར་མེད་ལ་བརྟེན་ནས་སྐྱེ་ཁམས་ཁོར་ཡུག་སྲུང་སྐྱོང་བྱེད་ཤུགས་ཆེ་རུ་བཏང་ཡོད།རླུང་ཁམས་ཆེན་མོའི་སྦགས་བཙོག་བཅོས་སྐྱོང་ཤུགས་ཆེན་བྱས་ཤིང་།གཙོ་གནད་ས་ཁུལ་གྱི་ཕྲ་རྡུལ་གར་ཚད་ཆ་སྙོམས་ཡན་ཆག་ཡོད།རྡོ་སོལ་སིལ་མ་བཅོས་སྐྱོང་བྱེད་ཤུགས་ཆེ་རུ་གཏོང་བ་དང་།ལས་རིགས་གཙོ་གནད་ཀྱི་ནུས་བསྲི་སྙིགས་འཕྲིར་སྐུལ་སྤེལ་བཏང་བས།རྡོ་སོལ་གློག་ཁང་འཕྲུལ་འཁོར་ཚན་པ་གི་སྦགས་བཙོག་འབུད་ཚད་ཉུང་ཤོས་མངོན་འགྱུར་བྱུང་ཡོད།ནུས་ཁུངས་ཀྱི་གྲུབ་ཚུལ་ལེགས་སྒྱུར་བྱས་པ་དང་།རྡོ་སོལ་འཛད་སྤྱོད་ཀྱི་བསྡུར་ཚད་བརྒྱ་ཆའི་གཞི་གྲངས་ཆག་ཅིང་།ནུས་ཁུངས་གཙང་མའི་འཛད་སྤྱོད་ཀྱི་བསྡུར་ཚད་བརྒྱ་ཆའི་གཞི་གྲངས་འཕར་ཡོད།འབར་སྣུམ་གྱི་རྒྱུ་སྤུས་དག་ཏུ་བཏང་བ་དང་།རྟགས་སེར་རླངས་འཁོར་དང་རླངས་འཁོར་རྙིང་པ་ཁྲི་ལྷག་ཙམ་དོར་ཡོད།གཙང་པོ་བཞུར་རྒྱུད་དང་མཚོ་རྒྱུད་གཙོ་བོའི་ཆུའི་སྦགས་བཙོག་འགོག་བཅོས་བྱེད་ཤུགས་ཆེ་རུ་བཏང་ཞིང་།རྫས་ལུད་དང་ཞིང་སྨན་བེད་སྤྱོད་བྱེད་ཚད་འཕར་སྣོན་མེད་པ་མངོན་འགྱུར་བྱུང་ཡོད།སྐྱེ་ཁམས་འགངས་ཆེན་སྲུང་སྐྱོང་དང་ཉམས་གསོའི་ལས་གཞིར་སྐུལ་སྤེལ་བཏང་བ་དང་།ཞིང་དོར་ནགས་སྤེལ་རྩྭ་འདེབས་དང་འདམ་ར་བསྐྱར་གསོ་དང་རྒྱ་བསྐྱེད་པ།ཐང་རྒོད་ཅན་དང་།བྱེ་རྡོ་ཅན།ས་ཆུ་ཤོར་ཚུལ་བཅས་ཕྱོགས་བསྡུས་ཀྱིས་བཅོས་སྐྱོང་བྱེད་ཤུགས་ཆེ་རུ་བཏང་ཡོད།ཀྲུང་དབྱང་གི་ཁོར་ཡུག་སྲུང་སྐྱོང་ལྟ་ཞིབ་བྱས་ཏེ།ཁྲིམས་འགལ་གྱི་གྱོད་དོན་ཞིབ་བཤེར་ཐག་གཅོད་ནན་པོར་བྱས་ཡོད།ཕ་རི་སིའི་གྲོས་མཐུན་ལ་མིང་རྟགས་བཀོད་ནས་གོ་ཆོད་པར་སྐུལ་འདེད་དགེ་མཚན་ལྡན་པར་བྱས་ཤིང་།རང་རྒྱལ་གྱིས་གོ་ལ་ཧྲིལ་པོའི་གནམ་གཤིས་འགྱུར་ལྡོག་ལ་ཁ་གཏད་འཇལ་བའི་ཁྲོད་ནུས་པ་གལ་ཆེན་བཏོན་ཡོད།